बार्सिलोना अझै अपराजित
लियोनल मेसीले बार्सिलोनालाई स्पेनी ला लिगमा अपराजित रहन शनिबार मदत गरेका छन् ।
सेभिया — लियोनल मेसीले बार्सिलोनालाई स्पेनी ला लिगमा अपराजित रहन शनिबार मदत गरेका छन् ।लिगको शीर्ष स्थानका रहेको बार्सिलोनाले अन्तिम तीन मिनेटमा दुई गोल गरेपछि सेभियालाई २–२ को बराबरीमा रोक्यो । मेसी बेञ्चबाट मैदानमा प्रवेश गर्दा बार्सिलोना दुई गोलले पछाडि थियो । त्यस स्थितिमा लुइस स्वारेजले ८८ औं मिनेटमा गोल गरे । त्यसको एक मिनेटमा अर्जेन्टिनी मेसीले दोस्रो गोल थपे ।  बार्सिलोना लिगमा पछिल्लो १३ महिनायता अपराजित छ । गत वर्षको अप्रिलमा मालागासँग हारेयता बार्सिलोना लिगमा अपराजित रहेको हो । बार्सिलोना ७६ अंकसहित शीर्ष स्थानमा छ ।  शनिबारको अर्को खेलमा रियल म्याड्रिडले लास पाल्मासलाई ३–० ले हरायो । त्यसमा गेराथ बेलले दुई गोल गरे भने एक गोल करिम बेन्जमाको नाममा रह्यो ।  